text: Vejle markerer OL-dagene
  23 juni 2016 kl. 09.53
  ”Den Olympiske Dag”, der altid afvikles den 23. juni i store dele af verden, bliver i år markeret for første gang, og det sker med Vejle som værtsby. 
  Olympisk klub og Vejle Kommune er gået sammen om at arrangere De Olympiske og Paralympiske dage i Vejle. Det er første gang, den event afholdes på dansk grund, og Vejle har fået værtsskabet. Vejle Kommune har derfor mange aktiviteter de kommende dage.
  - Vi vil gerne vise i Vejle Kommune, at idræt er for alle. Det betyder rigtig meget for Vejle, for vi vil gerne, at vores unge mennesker dyrker idræt, og vi vil gerne have, de har en forståelse for, hvad OL er, fortæller borgmester Arne Sigtenbjerggaard (V) til TV SYD.
  Selvom det er Den Olympiske Dag, kommunen og Olympisk Klub markerer, så har de valgt at strække aktiviteterne over tre dage. Torsdag holdte borgmester Arne Sigtenbjerggaard derfor åbningstale i Nørremarkshallen, hvor børn kunne prøve ergometerroning og kørestolsbasket.
  Torsdag aften tændes Vejles egen olympiske fakkel af borgmesteren og Vejles medaljehåb ved de paralympiske lege, Daniel Wagner.
  